บอร์ดธปท.มีมติแต่งตั้งผู้บริหารใหม่ 5 ตำแหน่ง
บอร์ดธปท.มีมติแต่งตั้งและโยกย้ายผู้บริหารระดับสูงใหม่ 5 ตำแหน่ง พร้อมเพิ่มสายงานใหม่ที่ให้ความสำคัญกับฟินเทคมากขึ้น
28 ก.ย. 2559

บอร์ดธปท.มีมติแต่งตั้งและโยกย้ายผู้บริหารระดับสูงใหม่ 5 ตำแหน่ง พร้อมเพิ่มสายงานใหม่ที่ให้ความสำคัญกับฟินเทคมากขึ้น
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) กล่าวว่า วันนี้ (28 ก.ย.) ที่ประชุมคณะกรรมการธนาคารแห่งประเทศไทย (บอร์ดธปท.) มีมติเห็นชอบแต่งตั้งและโยกย้ายการดำรงตำแหน่งของผู้บริหารระดับสูง ของธปท.ใหม่ ดังนี้ 



นางจันทวรรณ สุจริตกุล 
1. ให้ นางจันทวรรณ สุจริตกุล  ผู้ช่วยผู้ว่าการ สายตลาดการเงิน โยกไปเป็น ผู้ช่วยผู้ว่าการ สายยุทธศาสตร์และความสัมพันธ์องค์กร ซึ่งเป็นสายงานที่ตั้งขึ้นมาใหม่ตามโครงสร้างองค์กรใหม่ ซึ่งสายงานใหม่นี้ผ่านความเห็นชอบจากบอร์ดธปท.ไปแล้ว ตั้งแต่ 31 ส.ค.ที่ผ่านมา



น.ส.วชิรา อารมย์ดี
2. เลื่อนตำแหน่ง น.ส.วชิรา อารมย์ดี  จาก ผู้อำนวยการอาวุโส ฝ่ายตลาดการเงิน ขึ้นเป็น ผู้ช่วยผู้ว่าการ สายตลาดการเงิน แทนนางจันทวรรณ 



นายสมบูรณ์ จิตเป็นธม 
3. เลื่อนตำแหน่ง นายสมบูรณ์ จิตเป็นธม  จาก ผู้อำนวยการอาวุโส ฝ่ายนโยบายการกำกับสถาบันการเงิน ขึ้นเป็น ผู้ช่วยผู้ว่าการ สายนโยบายสถาบันการเงิน แทนนาง นางฤชุกร สิริโยธิน ที่เลื่อนขึ้นไปเป็นรองผู้ว่าการ ธปท.



นายพฤทธิพงศ์ ศรีมาจันทร์ 
4. เลื่อนตำแหน่ง นายพฤทธิพงศ์ ศรีมาจันทร์  จาก ผู้อำนวยการอาวุโส ฝ่ายกฎหมาย ขึ้นเป็น ผู้ช่วยผู้ว่าการ สายช่วยงานบริหาร แทนนาย นายสาทร โตโพธิ์ไทย ที่ย้ายออกไปเป็นผู้อำนวยการสถาบันคุ้มครองเงินฝาก(สคฝ.) ก่อนหน้านี้ 



น.ส.สิริธิดา พนมวัน ณ อยุธยา 
5. เลื่อนตำแหน่ง น.ส.สิริธิดา พนมวัน ณ อยุธยา  จาก ผู้อำนวยการอาวุโส ฝ่ายตรวจสอบ 2 สายกับสถาบันการเงิน ขึ้นเป็น ผู้ช่วยผู้ว่าการ สายนโยบายระบบการชำระเงินและเทคโนโลยีทางการเงิน ซึ่งเป็นสายงานที่ธปท.ตั้งขึ้น เนื่องจากให้ความสำคัญกับแนวโน้มฟินเทคและบริการทางอิเล็กทรอนิกส์เพิ่มขึ้นต่อเนื่อง
ทั้งนี้ มติการแต่งตั้งโยกย้ายผู้บริหารใหม่ดังกล่าว มีผลบังคับใช้ตั้งแต่วันที่ 1 ต.ค. 2559 นี้เป็นต้นไป